**Metal Gear Solid** (yleisesti **MGS**, myös jap. メタルギアソリッド) on Konamin kehittämä ja julkaisema hiiviskelytoimintapeli, joka on julkaistu alun perin vuonna 1998 PlayStation-konsolille. Peli kuuluu *Metal Gear* -pelisarjaan.

*Metal Gear Solid* saavutti heti ilmestymisensä myötä suuren suosion maailmanlaajuisesti. Peliarvostelijat kehuivat pelin hyvin laadittua pelimekaniikkaa, elokuvamaisia välianimaatioita ja monimutkaista juonta. *Metal Gear Solidia* pidetään yhtenä PlayStationin parhaista peleistä, ja se myös teki *Metal Gear* -sarjasta maailmanlaajuisesti tunnetun. Peliä on myyty maailmanlaajuisesti yli kuuden miljoonan kappaleen verran.

Pelaaminen
----------

Vihollinen on huomannut Solid Snaken, mikä näkyy hälytystilan laskennan alkamisesta tutkanäytössä.
Peliruudun yläkulmassa näkyvä tutka näyttää vihollisten (punaiset pisteet) liikkeet ja näkökentän suhteessa Snakeen (valkoinen piste).
*Metal Gear Solid* oli *Metal Gear* -sarjan ensimmäinen kolmiulotteisella grafiikalla toteutettu peli, mutta graafisen ulkoasun uudistuksesta huolimatta pelimekaniikka on pysynyt samankaltaisena kuin kahdessa edellisessä pelissä, *Metal Gearissa* ja *Metal Gear 2: Solid Snakessa*.

Pelaajahahmo on veteraaniagentti Solid Snake, ja pelaajan tarkoituksena on kulkea erilaisten pelialueiden läpi vihamielisten sotilaiden huomaamatta. Peli on painottunut vahvasti hiiviskelyyn ja vihollisten välttelyyn, koska pelaajahahmo ei kestä kauan suorassa taistelussa vihollisten kanssa. Mikäli Snake kuitenkin joutuu vihollisten huomaamaksi, hälytystila käynnistyy ja pelaajan on paettava sotilailta, joita lähetetään pelialueelle tappamaan hänet. Jotta hälytystila päättyisi ja Snake voisi jatkaa hiiviskelyä normaalisti, pelaajan täytyy löytää huomaamaton piilopaikka. Kun pelaaja on pysynyt piilossa tarpeeksi kauan, vihollinen alkaa etsiä Snaken piilopaikkaa. Mikäli sotilaat eivät löydä pelaajan piilopaikkaa, heidät kutsutaan pois ja hiiviskely jatkuu normaalisti. Sotilaiden ohella pelissä on myös muita esteitä, kuten ansaluukkuja, liiketunnistimia ja valvontakameroita.

Pelaaja pystyy hyödyntämään Snaken kykyjä ja peliympäristön elementtejä, jotta hiiviskely helpottuisi. Pelaaja voi esimerkiksi piiloutua pahvilaatikkoon, hämätä vartijoiden koputtamalla seiniin tai ryömiä ilmastointikanavissa ja suurikokoisten esineiden alla. Pelin alussa Snakella on käytössään vain kiikarit, mutta pelin edetessä pelaaja voi löytää muita esineitä ja varusteita, kuten lämpökameran ja kaasunaamarin. Taistelutilanteita varten pelaajalla on pelin aikana kasvava asearsenaali, joka alkaa Socom-pistoolista ja FAMAS-rynnäkkökiväärista ja päättyy C-4-muoviräjähteisiin ja FIM-92 Stinger -raketinheittimeen. Pelimekaanikka tukee aseiden käyttämistä vain hälytystilanteessa ja pomotaisteluissa, koska muussa tapauksessa aseiden melu voi herättää partioivien sotilaiden huomion. Ainoa poikkeus on heikkotehoinen pistooli, johon pelaaja voi löytää äänenvaimentimen. Snake kuitenkin pystyy myös lähitaisteluun, jonka avulla hän kykenee hetkellisesti tainnuttamaan vartijoita.

Peliruudun yläreunassa on tutka, jossa pelaaja näkee Snaken sekä vihollisten liikkeet ja näkökentän. Hälytystilassa tutka kuitenkin sammuu ja pelaaja näkee tavallisesti tutkanäkymän sijasta laskennan, joka osoittaa hälytystilan keston. Kun hälytystila on päättynyt, tutka palaa takaisin toimintatilaan. Tutka sammuu myös tilanteissa, joissa pelaajan heittämä, elektronisten laitteiden toimintaa häiritsevä silppukranaatti räjähtää. Korkeimmilla vaikeusasteilla tutkaa ei ole pelinäytössä, jolloin pelaajan on suunnistettava ja välteltävä vartijoita omien näkö- ja kuulohavaintojensa perusteella.

Pelaajan varustukseen kuuluu myös radiokoodekki, jonka avulla Snake on yhteydessä tukiryhmäänsä. Pelaaja itse voi myös soittaa ryhmän jäsenille, jotka antavat hänelle tärkeitä tietoja esimerkiksi pelin juonesta, peliympäristön piirteistä tai jopa pelikontrolleista. Peli myös tallennetaan pelinsä koodekilla. Koodekin keskusteluilla on merkittävä rooli pelin juonenkuljetuksessa, samoin kuin lukuisilla pelimoottorilla tehdyillä välianimaatioilla, jotka usein edeltävät pomotaisteluita tai muita juonen kannalta tärkeitä tilanteita. Koodekki on hyödyllinen varuste myös pomotaisteluiden pelimekaniikan kannalta, koska Snaken tukiryhmän jäsenet paljastavat hänelle tietoja vastustajan mahdollisista heikkouksista, joita pelaaja voi hyödyntää vihollista vastaan.

Pelin päättymisen jälkeen pelaajalle myönnetään "koodinimi" tämän pelisuorituksen perusteella. Koodinimeen vaikuttavat muiden muassa pelin läpipelaamisen nopeus ja pelaajan tappamien vartijoiden lukumäärä.

Tarina
------

### Hahmot

*Pääartikkeli: Luettelo Metal Gear -pelisarjan hahmoista*
Snake keskustelee Campbellin kanssa koodekin välityksellä.
*Metal Gear Solidin* päähahmo on Solid Snake, legendaarinen soluttautuja. Tehtävänsä aikana Snake saa taustatukea radion avulla. Eversti Roy Campbell, Solid Snaken entinen komentoupseeri, tukee Snakea antamalla hänelle neuvoja tehtävistä ja taistelutekniikoista. Campbellin lisäksi taustajoukoissa toimivat lääkintävastaava Naomi Hunter, aseasiantuntija Nastasha Romanenko sekä Mei Ling, joka tallentaa pelaajan etenemisen.

Snaken päävihollinen on Liquid Snake, Foxhound-erikoisjoukon johtaja ja Solid Snaken geneettinen vastine. Foxhound-erikoisjoukkueen erikoislaatuisiin jäseniin kuuluvat lisäksi aseenkäsittelijä ja kuulustelija Revolver Ocelot, tarkka-ampuja Sniper Wolf, suurikokoinen alaskalainen inuiittišamaani Vulcan Raven, kaasunaamaria käyttävä ja psyykkisiä voimia hallitseva Psycho Mantis sekä taitava naamioituja Decoy Octopus.

Pelin muita hahmoja ovat Roy Campbellin veljentytär Meryl Silverburgh, Metal Gear Rexin pääkehittäjä Hal "Otacon" Emmerich sekä arvoituksellinen kyborgininja.

### Juoni

Solid Snake pelin alussa
Vuoden 2005 tammikuussa (kuusi vuotta *Metal Gear 2: Solid Snaken* tapahtumien jälkeen) "Uuden sukupolven erikoisjoukkojen" sotilaat ryhtyvät terroristeiksi ja ottavat Foxhound-erikoisjoukon komentaja Liquid Snaken johdolla haltuunsa Alaskan Shadow Moses -saarella sijaitsevan ydinaseiden loppusijoituslaitoksen. Samalla he saavat haltuunsa Metal Gear Rexin, kävelevän tankin, joka kykenee laukaisemaan tutkalle näkymättömiä ydinohjuksia. Terroristit myös ottavat kaksi merkittävää panttivankia, Darpa-päällikkö Donald Andersonin sekä Arms Tech -yhtiön pääjohtaja Kenneth Bakerin. Terroristit vaativat itselleen Big Bossin maallisia jäännöksiä ja miljardin Yhdysvaltain dollarin lunnaita vuorokauden sisällä. Muuten he tuhoaisivat yhden Yhdysvaltain suurkaupungeista Rexin ydinohjuksilla.

Yhdysvaltain puolustusministerin pyynnöstä Foxhoundin entinen johtaja, eversti Roy Campbell, kutsuu eläkkeelle vetäytyneen eliittisotilas Solid Snaken takaisin palvelukseen, koska tämä on Foxhoundin historian kyvykkäin jäsen sen perustaja Big Bossin jälkeen. Snake onnistuu tunkeutumaan saarelle pienoissukellusveneellä ja selvittämään tiensä Donald Andersonin luokse maanalaiseen vankilaan. Kerrottuaan Snakelle Metal Gear Rexin laukaisemisen estämisestä  Anderson kuolee kuitenkin yllättäen sydänkohtaukseen. Snake pakenee vankilasta viereisen sellin vangin avustuksella ja jatkaa etenemistään Andersonin ohjeen avulla toisen panttivangin, Kenneth Bakerin, luo. Hänen luonaan Snake kohtaa Revolver Ocelotin, joka käytti Bakeria syöttinä saadakseen Snaken paikalle. Snaken ja Ocelotin taistelun kuitenkin keskeyttää mystinen kyborgininja, joka katkaisee miekallaan Ocelotin oikean käden. Ocelot pakenee, ja ninja poistuu paikalta saatuaan jonkinlaisen kohtauksen jättäen Snaken yksin Bakerin luo. Snake saa lisätietoja Metal Gear -projektista Bakerilta, mutta Andersonin tapaan hänkin kuolee sydänkohtaukseen. Baker ehtii kuitenkin kertoa antaneensa ydinohjuksen laukaisemisen estävän avainkortin sellissä olleelle naiselle, joka paljastuu Roy Campbellin veljentyttäreksi, Meryl Silverburghiksi.

Snake saa otettua yhteyden Meryliin, joka kehottaa häntä etsimään Rexin pääsuunnittelija Hal Emmerichin. Matkalla hänen oletettuun olinpaikkaansa, maanalaiseen laboratorioon, Snake saa vastaansa Vulcan Ravenin ohjaaman M1 Abrams -taistelupanssarivaunun. Snake selviytyy taistelusta hengissä ja jatkaa matkaansa laboratorioon, jossa hän taistelee kyborgininjaa vastaan. Ninja paljastuu Gray Foxiksi, jonka Snake uskoi tappaneensa kuusi vuotta sitten. Ninjan poistuttua paikalta Emmerich kertoo Snakelle olleensa tietämätön Rexin ydinvarustelusta ja murtuu ymmärtäessään jatkaneensa perheensä historiaa USA:n ydinaseohjelmien kehittämisessä. Hän kehottaa Snakea jatkamaan Metal Gear Rexin maanalaiseen säilytyshalliin, jossa Snake pystyisi keskeyttämään ydinohjuksen laukaisemisen. Lopuksi hän pyytää Snakea kutsumaan häntä Otaconiksi.

Snake tapaa myöhemmin Merylin naisten WC:ssä, mutta Foxhoundin jäsen Psycho Mantis ottaa vallan Merylistä. Snake onnistuu voittamaan Mantisin, joka viimeisillä voimillaan kertoo Snakelle salaoven sijainnin, koska pitää Snakea kaltaisenaan. Snake ja Meryl eivät kuitenkaan ehdi jatkaa matkaansa pitkään ennen joutumistaan Sniper Wolfin yllättämiksi. Wolf haavoittaa Meryliä vakavasti. Snake joutuu pakenemaan saadakseen Heckler & Koch PSG1 -kiikarikiväärin, mutta Snaken palattua Meryl on kadonnut. Vaikka Snake voittaa Sniper Wolfin, hän ei onnistu tappamaan vastustajaansa ja terroristit vangitsevat hänetkin. Snake viedään Liquid Snaken luokse kuulusteluja varten.

Ollessaan terroristien vankina Liquid kertoo Solid Snakelle, että he ovat Yhdysvaltain hallituksen käynnistämässä huippusalaisessa "Les Enfants terribles" -projektissa syntyneitä Big Bossin klooneja. Liquid kertoo vihaavansa Snakea, koska hän uskoo Snaken perineen Big Bossin geeneistä dominoivat ominaisuudet. Liquid kuvittelee saaneensa vain resessiiviset ominaisuudet, minkä takia hän haluaa osoittaa "paremmuuteensa" tappamalla veljensä. Liquid kuitenkin jättää tämän Revolver Ocelotin kidutettavaksi, minkä jälkeen Snake viedään vankiselliin, jossa on jo mädäntynyt Donald Andersonin ruumis. Snake pakenee selliosastolta ja saapuu torniin, jossa Liquid hyökkää hänen kimppuunsa Mil Mi-24 Hind D -taisteluhelikopterilla. Snake onnistuu ampumaan helikopterin alas FIM-92 Stinger -ohjuslaukaisimella, minkä jälkeen hän joutuu toiseen kaksintaisteluun Sniper Wolfia vastaan. Taistelun päätteeksi Sniper Wolf haavoittuu vakavasti ja pyytää Snakea ampumaan hänet. Wolfiin rakastuneen Otaconin pyynnöistä huolimatta Snake toteuttaa vastustajansa toivomuksen.

Snake pääsee lopulta Shadow Mosesin maanalaiseen tukikohtaan, jonka kylmähuoneessa hän tapaa jälleen Vulcan Ravenin. Snake voittaa Ravenin, joka ennen kuolemaansa paljastaa, että Snaken kohtaama sydänkohtaukseen kuollut Donald Anderson oli todellisuudessa valepukuinen Foxhoundin jäsen Decoy Octopus. Snaken kidutuksen jälkeen vankisellissä ollut Darpa-päällikkö oli oikea Anderson, joka oli menehtynyt kesken Revolver Ocelotin kidutuksen. Taistelun jäljeen McDonnel Miller ottaa yhteyden Snakeen ja kertoo uskovansa, että Naomi Hunter on Foxhoundille työskentelevä vakooja, joka ennen tehtävän alkamista ruiskutti Snaken verenkiertoon keinotekoisen Foxdie-viruksen. Foxdie on "ohjelmoitu" tappamaan vain Foxhoundin jäsenet ja Arms Techin pääjohtaja. Decoy Octopus ja Baker kuolivat viruksen aiheuttamaan sydänkohtaukseen. Eversti Campbell määrää Naomin pidätettäväksi, jolloin hän tunnustaa olevansa Gray Foxin adoptiosisar ja halunneensa kostaa Foxin kuoleman Snakelle. Kuultuaan Snaken menneisyydestä, hän ei kuitenkaan enää pystynyt tappamaan Snakea suoraan, vaan ohjelmoi viruksen uudelleen.

Snake saa haltuunsa Bakerin mainitseman avaimen, ja käyttää sitä Millerin neuvomana deaktivoimaan Metal Gear Rexin. Snaken yllätykseksi hän kuitenkin tulee aktivoineeksi ydinaseet. Miller paljastaa olevansa valepukuinen Liquid Snake, joka kertoo manipuloineensa tehtävän kulkua sen käynnistymisestä lähtien. Kun Liquid menee Metal Gear Rexin ohjaamoon, Snaken ainoaksi vaihtoehdoksi jää sen tuhoaminen. Otaconin ja Gray Foxin avustuksella Snake onnistuu tuhoamaan Metal Gear Rexin, mutta Fox joutuu uhraamaan henkensä. Liquid selviytyy hengissä ja haastaa Snaken nyrkkitappeluun, jonka päätteeksi Snake pudottaa Liquidin alas romuttuneen Metal Gear Rexin huipulta. Vaikka Rex on tuhottu, Campbell ottaa yhteyden Snakeen ja kertoo, että puolustusministeri Jim Houseman on erottanut hänet operaation johdosta. Houseman ottaa myös yhteyden Snakeen ja kertoo hänelle, että Yhdysvaltain presidentti on myöntänyt hänelle valtuudet tuhota Shadow Moses ydinilmaiskulla. Snake pakenee laitoksesta jeepillä, mutta Liquid jahtaa häntä toisella. Takaa-ajon päätteeksi ajoneuvot törmäävät toisiinsa, ja Liquid kuolee Foxdie-viruksen aiheuttamaan sydänkohtaukseen.

Pelin loppuratkaisu ratkaistaan kohtauksessa, jossa Revolver Ocelot kiduttaa Snakea. Mikäli Snake ei murru kidutuksessa, hän pakenee Shadow Mosesista Merylin kanssa. Jos Snake kuitenkin luovuttaa, Snake löytää Merylin kuolleena ja pakenee Otaconin kanssa. Virallisen version mukaan Meryl-lopetus on pelin oikea loppuratkaisu ja Otacon-lopetus pelkästään vaihtoehtoinen versio. Molemmissa loppuratkaisuissa Liquidin kuoltua eversti Campbell ottaa yhteyden Snakeen ja kertoo, että todellisuudessa puolustusministeri oli toiminut ilman presidentin myöntämiä valtuuksia, minkä takia Houseman on pidätetty ja pommikoneille on annettu määräys palata takaisin lentotukikohtaan. Snake ja hänen seuralaisensa pakenevat moottorikelkalla jäätyneen meren yli.

Lopputekstien jälkeen pelaaja kuulee keskustelun, jossa Revolver Ocelot keskustelee puhelimen välityksellä salaperäisen yhteistyökumppaninsa kanssa. Ocelot mainitsee, että Darpa-päällikkö tiesi hänen olleen todellisuudessa ulkopuolisen tahon värväämä vakooja Foxhoundissa ja paljastaa tappaneensa tämän kidutuksessa tahallaan. Ocelot päättää puhelun sanoihin, jotka paljastavat keskustelukumppanin olevan Yhdysvaltain presidentti. Meryl-lopussa Ocelot paljastaa myös Liquidin olleen todellisuudessa dominoiva veli, ja että olemassa on vielä kolmas klooniveljes – Solidus Snake, joka on itse presidentti.

Pelin tarina jatkuu pelissä *Metal Gear Solid 2: Sons of Liberty*.

Kehitys
-------

Pelin suunnittelija, ohjaaja ja käsikirjoittaja Hideo Kojima
*Metal Gear* -pelisarjan ohjaajan ja luojan, Hideo Kojiman tuotantoryhmä oli juuri saanut valmiiksi vain Japanissa julkaistun *Policenauts* -pelin, kun Kojima alkoi kuulla huhuja Playstationista – uudesta pelikonsolista, joka pystyisi käsittelemään suurta polygonimäärää. Kojiman ensimmäinen uusi peli-idea Playstationille oli kolmiulotteinen Metal Gear -peli. Playstation mahdollisti alustana myös useita välianimaatiokohtauksia ja massiivisen ääniraidan. Kojima haki inspiraatiota pelin useisiin kohtauksiin ja hahmoihin elokuvista: esimerkiksi Revolver Ocelotin hahmon Kojima keksi useissa spagettiwesterneissä esiintyneen Lee Van Cleefin pohjalta.

*Metal Gear Solidin* kehityks aloitettiin vuonna 1995  tavoitteena luoda "paras Playstation-peli ikinä". Kehittäjät pyrkivät tarkkuuteen ja realismiin, mutta samalla tekemään pelistä nautittavan ja jännittävän. Kehityksen varhaisessa vaiheessa SWAT-erikoisjoukko avusti kehittäjiä esittelemällä kulkuneuvoja, aseita ja räjähteitä. Kojimasta pelien tekemisessä ei ole tarkoitusta, ellei pelaajaa saada uskomaan pelimaailman olevan aito. Tämän takia peliä tehdessä kiinnitettiin huomiota pieniinkin yksityiskohtiin, kuten yksilöllisesti suunniteltuihin pöytiin.

Kojima loi *Metal Gear Solidin* hahmot itse, mutta konseptitaiteilija Yōji Shinkawa teki niihin muutoksia. 3D-artistit tekivät hahmojen lopulliset versiot Shinkawan piirrosten ja savimallien pohjalta.

Huolimatta siitä, että peli oli kolmas *Metal Gear* -sarjassa (jos epävirallista Snake’s Revengeä ei lasketa), Kojima valitsi nimen *Metal Gear Solid*, eikä aikaisempiin osiin suoraan viittaavaa *Metal Gear 3*:a. Pelin jatko-osatkin ovat säilyttäneet Solid-nimen.

Hideo Kojima halusi pelaajan sekä objektien ja ympäristön välille lopullista peliä enemmän vuorovaikutusta, kuten mahdollisuuden raahata ruumiit piiloon. Lisäksi hän halusi "täyden orkesterin pelaajan vierelle" eli systeemin, joka tekisi muutoksia esimerkiksi soivan kappaleen tempoon sen sijaan, että taustalle vaihtuisi soimaan toinen ennalta nauhoitettu kappale. Vaikka tätä ominaisuutta ei voitu sisällyttää peliin, se löytyi myöhemmin *Metal Gear Solid 2: Sons of Libertystä*.

Pelin musiikista vastasivat Konamin omat muusikot, mukaan lukien säveltäjä Kazuki Muraoka, joka sävelsi myös *Metal Geariin*. Säveltäjä ja sanoittaja Rika Muranaka teki pelin lopputeksteihin kappaleen "The Best is Yet to Come", jonka esitti iiriksi Aoife Ní Fhearraigh." Pelin tunnusmusiikin on säveltänyt Tappi Iwase. Pelin musiikki on eeppistä ja syntetisaattori- ja jousipainotteista. Joissakin pelin kohtauksissa kuullaan myös kuorolaulantaa. Pelin ääniraita *Metal Gear Solid Original Game Soundtrack* julkaistiin 23. syyskuuta 1998.

### Ääninäyttelijät

Koska Konami pyrki tekemään *Metal Gear Solidista* Playstation-konsolin "laadukkaimman pelin", pelitalo panosti sen ääninäyttelemiseen enemmän kuin monet muut samoihin aikoihin julkaistuissa videopeleissä. Hideo Kojima uskoi, että ääninäyttelemiseen kuului juonen kuljetuksen ohella myös viihdyttää pelaajaa ja auttaa häntä eläytymään pelin kuvitteelliseen maailmaan. Siksi ääninäyttelijöille kirjoitettiin runsaasti juonen kannalta epäolennaista dialogia, joka paljastaa pelaajalle pelin juonen, sivuhahmojen ja tapahtumapaikkojen taustoista.*lähde?* Peliin on äänitetty pelaajahahmo Snaken ja hänen tukiryhmänsä välistä puhetta useiden tuntien verran, ja näistä pitkistä ja yksityiskohtaisista keskusteluista on tullut yksi *Metal Gear* -sarjan tunnuspiirteistä. *Metal Gear Solidin* puhutun dialogin määrä oli paljon suurempi kuin aikaisemmissa videopeleissä, ja peli popularisoi ääninäyttelemisen videopelien juonen kuljetuksessa. Eräät länsimaiset peliarvostelijat kuitenkin kritisoivat peliä sen liian pitkistä keskusteluista, koska heidän mielestään jopa kymmenien minuuttien pituinen dialogi etäännyttää pelaajan pelin kulusta.*lähde?*

Pelin japaninkielistä versiota varten Konami palkkasi joukon Japanissa suosittujen animaatiosarjojen ääninäyttelijöinä ansioituneita henkilöitä, joista kuuluisimmat lienevät Solid ja Liquid Snaken ääninäyttelijät Akio Ōtsuka ja Banjō Ginga. Pelin englanninkielisessä versiossa pelihahmojen henkilöllisyys huomioitiin, joten esimerkiksi ukrainalaisen Natasha Romanenkon ääninäyttelijä Renee Raudman puhuu voimakkaalla slaavilaisella aksentilla ja Isossa-Britanniassa varttuneen Liquid Snaken ääninäyttelijä Cam Clarke vankalla brittiläisellä korostuksella. Myöhemmin julkaistussa remakessa, *Metal Gear Solid: The Twin Snakesissä*, pelin puheet äänitettiin uudelleen niin, että hahmot puhuivat amerikanenglantilaisella korostuksella, mitä monet kritisoivat. Englanninkielisessä versiossa kaikki ääninäyttelijät, poikkeuksena Hayter ja Doug Stone, esiintyivät salanimillä – esimerkiksi Naomi Hunterin ääninäyttelijä Jennifer Halen salanimi on "Carren Learning".

#### Rooliluettelo

| Hahmo | Ääninäyttelijä (japani) | Ääninäyttelijä (englanti) |
| --- | --- | --- |
| Solid Snake | Akio Ōtsuka | David Hayter |
| Liquid Snake | Banjō Ginga | Cam Clarke ("James Flinders") |
| Meryl Silverburgh | Kyôko Terase | Debi Mae West ("Mae Zadler") |
| Hal "Otacon" Emmerich | Hideyuki Tanaka | Christopher Randolph ("Christopher Fritz") |
| Naomi Hunter | Hiromi Tsuru | Jennifer Hale ("Carren Learning") |
| Roy Campbell | Takeshi Aono | Paul Eiding ("Paul Otis") |
| Mei Ling | Hōko Kuwashima | Kim Mai Guest ("Kim Nguyen") |
| Nastasha Romanenko | Eiko Yamada | Renee Raudman ("Renne Collette") |
| Gray Fox | Kaneto Shiozawa | Greg Eagles ("George Byrd") |
| Revolver Ocelot | Kōji Totani | Patric Zimmerman ("Patric Laine") |
| Vulcan Raven | Yukitoshi Hori | Peter Lurie ("Chuck Farley") |
| Psycho Mantis | Kazuyuki Sogabe | Doug Stone |
| Sniper Wolf | Naoko Nakamura | Taoko Valenza ("Julie Monroe") |
| Donald Anderson (Decoy Octopus) | Masaharu Satō | Greg Eagles |
| Kenneth Baker | Yuzuru Fujimoto | Allan Lurie ("Ben Stewart") |
| Jim Houseman | Tomohisa Asō | William Bassett ("Frederick Bloggs") |
| Johnny Sasaki | Naoki Imamura | Dean Schofield ("Dino Schofield") |

Julkaisut
---------

*Metal Gear Solid* julkistettiin virallisesti E3-messuilla 1997 lyhyellä videolla. Ensimmäistä kertaa peli oli pelattavana seuraavan vuoden Tokyo Game Show’ssa, ja samana vuonna peli julkaistiin virallisesti Japanissa laajan mainoskampanjan tuella. Televisio- ja lehtimainokset, kaupoissa esitellyt näytteet ja pelin jaetut demoversiot maksoivat yhteensä 8 miljoonaa Yhdysvaltain dollaria.

Pelin englanninkieliseen versioon tehtiin käännöstyön aikana pieniä lisäyksiä, kuten säädettävä vaikeusaste, vaihtoehtoisia pukuja pelihahmoille ja "demoteatteri", jonka kautta voi katsoa kaikki pelin välianimaatiot ja radiokeskustelut. Pelin eurooppalaiseen versioon lisättiin vielä entistä vaikeampi extreme-vaikeusaste. Tapa on jäänyt myös sarjan seuraaviin osiin, jolloin peleissä on ollut mukana vaikein European extreme -vaikeustaso.

### Integral, VR Missions ja Special Missions

Japanissa 25. kesäkuuta 1999 julkaistuun  *Metal Gear Solid: Integraliin* oli lisätty uusia asuja, uusi entisiä helpompi vaikeustaso ja kolme pelimuotoa, joista yksi käytti Sonyn Pocketstationia. Pelistä julkaistiin Windows-versio PC:lle Pohjois-Amerikassa ja Euroopassa loppuvuonna 2000 ilman Pocketstation-tukea. Pelissä on myös kolmas levy, jolla on 300 lyhyttä VR-harjoitustehtävää. Tehtävät testaavat pelaajan hiipimis- ja taistelutaitoja mutta sisältävät myös epätavallisempia harjoituksia, kuten murhamysteerejä. Kyborgininjakin oli pelattavissa joissakin tehtävissä. Lisälevyllä oli myös pelitrailereita sekä konseptitaidetta tulevasta *Metal Gear Solid 2: Sons of Libertystä*.

Euroopassa ja Pohjois-Amerikassa lisätehtävälevy julkaistiin erillisenä, Amerikassa nimellä *VR Missions* (julkaisu 23. syyskuuta 1999) ja Euroopassa nimellä *Special Missions* (julkaisu 29. elokuuta 1999).

### The Twin Snakes

*Pääartikkeli: Metal Gear Solid: The Twin Snakes*
Vuonna 2004 Silicon Knights teki Hideo Kojiman valvomana Metal Gear Solidista remaken, jonka nimeksi annettiin *Metal Gear Solid: The Twin Snakes*. Peli julkaistiin vain Nintendo GameCubelle. *Twin Snakesin* tarina on sama kuin alkuperäisessä Metal Gear Solidissakin, mutta pelimoottori ja -mekaniikka uudistettiin *Metal Gear Solid 2: Sons of Libertyyn* pohjautuvaksi. Tämä mahdollisti muun muassa ensimmäisen persoonan kuvakulmasta ampumisen, kaiteilla roikkumisen ja monia muita liikkeitä, joihin ei alkuperäisessä pelissä pystynyt.

### Sarjakuva ja Digital Graphic Novel

*Pääartikkeli: Metal Gear Solid: Digital Graphic Novel*
Kuvankaappaus *Digital Graphic Novelista*
Vuoden 2004 syyskuussa IDW Publishing alkoi julkaista *Metal Gear Solid* -sarjakuvia, jotka käsikirjoitti Kris Oprisko ja piirsi Ashley Wood. Sarjakuvan 12 osaa kattavat koko *Metal Gear Solid* -pelin tarinan. Sarjakuva jäljittelee Yōji Shinkawan karheaa tyyliä harmaalla ja rosoisella paletilla, ja taustoina toimivat luonnosmaiset piirrokset.

Vuoden 2006 julkaistiin PlayStation Portablelle digitaalinen sarjakuva *Metal Gear Solid: Digital Graphic Novel*, joka perustuu Opreskon ja Woodin sarjakuviin. Mukaan on kuitenkin lisätty liikkuvaa kuvaa ja äänitehosteita. Sivuja selatessa niistä voi etsiä lisämateriaalia, jota voi vaihtaa muiden kanssa Wi-Fin kautta. Digital Graphic Novel julkaistiin Pohjois-Amerikassa, Japanissa ja Euroopassa vuoden 2006 aikana, ja IGN myönsi sille palkinnon parhaasta äänenkäytöstä PSP:llä. Digital Graphic Novelin uudelleen ääninäytelty versio lisättiin myös *Metal Gear Solid 2: Bande Dessinée* -sarjakuvan japanilaiseen DVD-julkaisuun.

Vastaanotto
-----------

*Metal Gear Solid* oli kaupallinen menestys, jota myytiin kuusi miljoonaa kappaletta maailmanlaajuisesti. Peli sai yleisesti hyvää palautetta medialta. Pelisivusto IGN palkitsi pelin arvosanalla 9,8/10, ja GamePro-sivusto antoi sille pisteet 5/5. IGN:n toimittajat pitivät *Metal Gear Solidia* parhaana PlayStation-pelinä koskaan ja antoivat sille lisäksi "paras loppu"- ja "paras vihollinen" -palkinnot. Gamespotin mukaan peli oli vallankumouksellinen, mutta lyhyt ja liian helppo. Sivusto antoi pelille arvosanan 8,5.

Pelin musiikkia kehuttiin taidokkaaksi ja hyvin tehdyksi. Sen sanottiin sopivan pelin uhkaavaan tunnelmaan erinomaisesti. Myös pelin ääniefektejä ja ääninäyttelemistä arvostettiin.

*Metal Gear Solid* on esiintynyt useilla "paras peli koskaan" -listoilla. Syyskuussa 2004 *PSM*-lehti valitsi sen parhaaksi Playstation-peliksi. Vuonna 2005 IGN sijoitti pelin 19. parhaaksi peliksi koskaan "Top 100 Games" -listallaan, kun taas IGN:n käyttäjät äänestivät sen yhdeksännelle sijalle. Game FAQsin jäsenet äänestivät *Metal Gear Solidin* kahdeksanneksi parhaaksi peliksi ja *Famitsūn* lukijat sen sijalle 50 lehden sata parasta peliä -listauksessa.

Katso myös
----------

* *Metal Gear* -pelisarja
* *Metal Gear Solid: Integral*
* *Metal Gear Solid: The Twin Snakes*
* *Metal Gear Solid: Special Missions*
* *Metal Gear Solid: Digital Graphic Novel*

Lähteet
-------

1. 1 2  Metal Gear Solid – Tech Info GameSpot. Viitattu 25. marraskuuta 2007. (englanniksi)
2. 1 2  Gaz, Big: Metal Gear Solid 3 Exclusive For Sony Gameplanet.  Arkistoitu. Viitattu 25. marraskuuta 2007. (englanniksi)
3. ↑  Metal Gear Solid IGN. Viitattu 19. elokuuta 2007.
4. ↑  Metal Gear Solidin läpipeluuopas Konami.  Arkistoitu 27.1.2007. Viitattu 25. elokuuta 2007.
5. ↑  Metal Gear Solid GameSpot. Viitattu 19. elokuuta 2007.
6. ↑  Metal Gear Solid – Overview All Game Guide. Viitattu 25. elokuuta 2007. [vanhentunut linkki]
7. ↑  Metal Gear Solidin läpipeluuopas GameSpot. Viitattu 25. elokuuta 2007.
8. ↑  Metal Gear Solid on PlayStation and PlayStation 2 Skenvoy ACE, IWOC. Viitattu 26. elokuuta 2007. (englanniksi)
9. ↑  MGS3 Subsistence Konami.  Arkistoitu 9.4.2006. Viitattu 1. syyskuuta 2007.
10. ↑  Metal Gear Solidin PC-version ohjekirja Konami / Microsoft.  Arkistoitu 27.1.2007. Viitattu 1. syyskuuta 2007.
11. ↑  **Otacon:** The secret behind the new nuclear weapon! Just as I thought, the nuclear warhead is designed to be fired from the rail gun, like a projectile... It doesn't use fuel so it isn't considered a missile. That way it can get around all sorts of international treaties. // **Snake:** Pretty sneaky. // **Otacon:** Yes, but effective. And that's not even the scariest thing about this weapon. // **Snake:** I can't wait to hear this. // **Otacon:** It's a stealth weapon! // **Snake:** You mean it won't show up on radar? (Metal Gear Solid) (englanniksi)
12. ↑  **Campbell**: "You’ll have two mission objectives. First, you’re to rescue DARPA chief, Donald Anderson and the President of ArmsTech, Kenneth Baker. Both are being held as hostages. (Metal Gear Solid)" (englanniksi)
13. ↑  **Liquid:** The president will break. He will give in to our demands // **Ocelot:** Big Boss's DNA and one billion dollars... (Metal Gear Solid) (englanniksi)
14. ↑  **Campbell:** They've presented Washington with a single demand, and they say that if it isn't met, they'll launch a nuclear weapon. (Metal Gear Solid) (englanniksi)
15. ↑  Metal Gear Solid Brief Synopsis MGS: The Unofficial Site.  Arkistoitu 30.1.2007. Viitattu 25. marraskuuta 2007. (englanniksi)
16. ↑  **DARPA chief**: … you can just insert the card keys and engage the safety lock Snake: And if I do that? **DARPA chief**: Yes. You can stop the launch. (Metal Gear Solid)" (englanniksi)
17. ↑  **Master Miller**: The cause of death. Didn't the ArmsTech president and the DARPA Chief, I mean Decoy Octopus,… die of something that looked like a heart attack? (Metal Gear Solid)" (englanniksi)
18. ↑  Snake: "Do you still have the card keys?" // **Baker**: "Card keys?" // **Snake**: "To override the detonation code! I heard you had them..." // **Baker**: "No, not anymore..." // **Snake**: "What!? Who does then!? Not the terrorists!?" // **Baker**: "No. That woman." Snake: "Woman? Who?" // Baker: "A soldier that was thrown in prison along with me. (Metal Gear Solid)" (englanniksi)
19. ↑  Snake: "That’s when he gave you detonation code override keys, right?" // **Meryl**: "That’s right. (Metal Gear Solid)" (englanniksi)
20. ↑  Snake: "Do you know the person who designed Metal Gear?" // Meryl: "You mean Dr. Emmerich?" // Snake: "Yes, is he still alive?" // Meryl: "Probably. He should be in the research lab in the 2nd floor basement of the Nuclear Warhead Storage Building to the north." // Snake: "2nd floor basement?" // Meryl: "Yeah, that’s where his lab is. (Metal Gear Solid)" (englanniksi)
21. ↑  Snake: "Gray Fox… Colonel, that Ninja is Gray Fox. No doubt about it." // Campbell: "Ridiculous. You of all people should know he died in Zanzibar…" // Naomi: "No. He should have died… but he didn’t. (Metal Gear Solid)" (englanniksi)
22. ↑  Otacon: "No... a nuclear missile on Rex...? // Snake: So you really didn’t know? "// Otacon: "No. All the armament was built by a separate department and the president personally supervised the final assembly of the main unit. (Metal Gear Solid)" (englanniksi)
23. ↑  Otacon: "The truth is my grandfather was part of the Manhattan Project. He suffered with the guilt for the rest of his life. And my father... he was born on August 6. 1945." // Snake: "The day of the Hiroshima bomb. God’s got a sense of humor all right." // Otacon: Three generations of Emmerich men... We must have the curse of nuclear weapons written into our DNA. (Metal Gear Solid)" (englanniksi)
24. ↑  Snake: "Where is Metal Gear? Where on this base are they keeping it?" // Otacon: "Rex is in the underground maintenance base." // Snake: "Where is that?" // Otacon: "North of the Communications Tower. But it’s a long way there." // Snake: "The emergency override system for the detonation code is there too?" // Otacon: "Yeah, in the maintenance base’s Control Room. (Metal Gear Solid)" (englanniksi)
25. ↑  Otacon: "Call me Otacon." // Snake: "Otacon?" // Otacon: "It stands for Otaku Convention. An Otaku is a guy like me who likes Japanimation. (Metal Gear Solid)" (englanniksi)
26. ↑  Naomi: "It's Psycho Mantis. He's controlling Meryl. That tune is his mind control music. (Metal Gear Solid)" (englanniksi)
27. ↑  Mantis: "To get to Metal Gear’s underground maintenance base, you have to go through that hidden door. There’s a hidden door behind the bookcase. (Metal Gear Solid)" (englanniksi)
28. ↑  Mantis: "But you… you are different… you’re the same as us. We have no past, no future. We live in the moment. That’s our only purpose. (Metal Gear Solid)" (englanniksi)
29. ↑  Liquid: "Were both the last surviving sons of Big Boss… (Metal Gear Solid)" (englanniksi)
30. ↑  Liquid (Ocelotille): "We're shorthanded, so make this little torture show of yours as short as possible. (Metal Gear Solid)" (englanniksi)
31. ↑  Snake: "The corpse of the DARPA Chief is lying here next to me." // Naomi: "Poor man." // Snake: "But it’s strange. He looks and smells like he’s been dead for days. All his blood’s been drained out too. (Metal Gear Solid)" (englanniksi)
32. ↑  Snake: "Oh, I had to take out that helicopter. (Metal Gear Solid)" (englanniksi)
33. ↑  Wolf: "I finally understand. I wasn't waiting to kill people... I was waiting for someone to kill me. A man like you... You're a hero. Please... set me free. (Metal Gear Solid)" (englanniksi)
34. ↑  Raven: "The man who you saw died before your eyes... That was not the DARPA Chief. It was Decoy Octopus. (Metal Gear Solid)" (englanniksi)
35. ↑  Master: "You better check it out. The chief and the president dying, that ninja... too many strange things are happening." // Snake: "Are you saying that Naomi might be behind it?" // Master : I don't know. Either that or she's working with the terrorists." // Snake : Could it be...? // Master: "If I find out anything, I'll call. In the meantime, be careful! (Metal Gear Solid)" (englanniksi)
36. ↑  Master: "Snake, try to remember. Did Naomi give you some kind of injection? She was in the best position to have done it, but I don't know what her motive was. (Metal Gear Solid)" (englanniksi)
37. ↑  Master: "Snake, have you ever heard of something called "Fox Die"? It's some kind of virus that targets specific people. (Metal Gear Solid)" (englanniksi)
38. ↑  Master: Didn't the ArmsTech president and the DARPA Chief, I mean Decoy Octopus,… die of something that looked like a heart attack? Well, apparently Fox Die kills its victims by simulating a heart attack. (Metal Gear Solid)" (englanniksi)
39. ↑  Naomi: You killed my benefactor and sent my brother home a cripple. (Metal Gear Solid)" (englanniksi)
40. ↑  Tietokone: "PAL code number three confirmed. PAL code entry completed... Detonation code activated. (Metal Gear Solid)" (englanniksi)
41. ↑  Snake (Masterille): "You mean you had this planned from the beginning? Just to get me to input the detonation code!? (Metal Gear Solid)" (englanniksi)
42. ↑  Campbell: "The secretary of defense has taken over active control of this operation. He's on his way there by AWACS. (Metal Gear Solid)" (englanniksi)
43. ↑  Snake: "The President ordered this?" // Houseman: "The president is a busy man. I have complete authority here. (Metal Gear Solid)" (englanniksi)
44. ↑  Snake: "Naomi, Liquid died from Fox Die too. (Metal Gear Solid)" (englanniksi)
45. ↑  Campbell: "I was able to get into contact with the President. Metal Gear, the training exercise...all of it...it was all the Secretary of Defense acting alone. (Metal Gear Solid)" (englanniksi)
46. ↑  Campbell: "The secretary of defense has been arrested. Early retirement. (Metal Gear Solid)" (englanniksi)
47. ↑  Campbell: "The orders were rescinded. The F117s and the B2 Spirits have returned to the base. (Metal Gear Solid)" (englanniksi)
48. ↑  Ocelot: "My cover is intact. Nobody knows who I really am. Yes, the DARPA Chief knew my identity, but he's been disposed of. (Metal Gear Solid)" (englanniksi)
49. ↑  Ocelot: "The inferior one was the winner after all. That's right. Until the very end, Liquid thought he was the inferior one. (Metal Gear Solid)" (englanniksi)
50. ↑  Ocelot: "No one knows that you were the third one... Solidus. (Metal Gear Solid)" (englanniksi)
51. 1 2  Metal Gear Solidin kehitys TV.com. Viitattu 31. elokuuta 2007. [vanhentunut linkki]
52. 1 2 3 4  Metal Gear Solid tulossa Nintendo 64:lle GameSpot. Viitattu 31. elokuuta 2007.
53. ↑  Lisää uutisia Metal Gear Solidin tekijältä IGN. Viitattu 31. elokuuta 2007.
54. ↑  Ulkoasun taide: MGS2 ja ZOE IGN. Viitattu 31. elokuuta 2007.
55. ↑  E3: Hideo Kojiman haastattelu IGN. Viitattu 31. elokuuta 2007.
56. ↑  Kazuki Muraoka IMDB:ssä IMDB. Viitattu 27. elokuuta 2007.
57. ↑  Rika Muranaka IMDB:ssä IMDB. Viitattu 27. elokuuta 2007.
58. ↑  Metal Gear Solidin tekijät The Unoffical Facts Site.  Arkistoitu 30.8.2009. Viitattu 27. elokuuta 2007.
59. ↑  Soundtrack SoundtrackCentral. Viitattu 27. elokuuta 2007.
60. ↑  Metal Gear vaihtaa isompaan GameSpot. Viitattu 31. elokuuta 2007.
61. ↑  Katsaus MGS: Integraliin All Game Guide. Viitattu 15. syyskuuta 2007. [vanhentunut linkki]
62. ↑  Metal Gear Solid VR Missions *Playstation*. Sony Interactive Entertainment LLC. Viitattu 17.3.2020. (englanniksi)
63. ↑  Metal Gearin historia GameSpot.  Arkistoitu 23.10.2006. Viitattu 15. syyskuuta 2007.
64. ↑  Metal Gear Solid: VR Missions info GameFAQs. Viitattu 15. syyskuuta 2007.
65. ↑  Metal Gear Solid: The Twin Snakes -arvostelu GameSpot.  Arkistoitu 6.7.2013. Viitattu 3. syyskuuta 2007.
66. ↑  IDW julkaisemaan MGS-sarjakuvaa Silver Bullet Comic Books. Viitattu 15. syyskuuta 2007.
67. ↑  IDW Publishing ja Konami esittävät: Metal Gear Solid -sarjakuva IDW Publishing.  Arkistoitu 15.3.2006. Viitattu 15. syyskuuta 2007.
68. ↑  Metal Gear Solid IDW Publishing.  Arkistoitu 1.9.2006. Viitattu 15. syyskuuta 2007.
69. ↑  MGS: Digital Graphic Novel info GameFAQs. Viitattu 15. syyskuuta 2007.
70. 1 2  E3 06: MGS: Digital Graphic Novelin testaus yksinoikeudella GameSpot.  Arkistoitu 30.9.2007. Viitattu 15. syyskuuta 2007.
71. ↑  Metal Gear Solid: Digital Graphic Novel *Playstation*. Sony Interactive Entertainment LLC. Viitattu 17.3.2020. (englanniksi)
72. ↑  PSP: Paras äänenkäyttö IGN.  Arkistoitu 10.1.2007. Viitattu 15. syyskuuta 2007.
73. ↑  GameRankingsin keskiarvo GameRankings. Viitattu 15. syyskuuta 2007.
74. ↑  Metacriticin keskiarvo MetaCritic.  Arkistoitu 27.9.2007. Viitattu 15. syyskuuta 2007.
75. ↑  Mikrobitin MGS-arvostelu MBnet.  Arkistoitu 30.9.2007. Viitattu 25. elokuuta 2007.
76. 1 2  Metal Gear Solid -arvostelu IGN. Viitattu 25. elokuuta 2007.
77. ↑  GamePron MGS -arvostelu GamePro.  Arkistoitu 2.6.2008. Viitattu 25. elokuuta 2007.
78. ↑  25 parasta peliä koskaan IGN. Viitattu 25. elokuuta 2007.
79. 1 2 3  GameSpotin MGS -arvostelu GameSpot. Viitattu 25. elokuuta 2007.
80. ↑  IGN's Top 100 Games IGN.  Arkistoitu 19.4.2016. Viitattu 25. elokuuta 2007.
81. ↑  Reader's Picks Top 100 Games IGN.  Arkistoitu 29.4.2018. Viitattu 25. elokuuta 2007.
82. ↑  10 parasta peliä GameFAQs. Viitattu 25. elokuuta 2007.
83. ↑  Famitsun Top 100 Famitsu. Viitattu 25. elokuuta 2007.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Metal Gear Solid**.

Wikisitaateissa on kokoelma sitaatteja aiheesta ***Metal Gear Solid***. 

* Virallinen kotisivusto (japaniksi)
* *Metal Gear Solid* MobyGamesissa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*Metal Gear* |
| --- |
|  |
| Pelit | 

|  |  |
| --- | --- |
| Pääsarja | 
* *Metal Gear*
* *Metal Gear 2*
* *Metal Gear Solid*
	+ *The Twin Snakes*
* *2: Sons of Liberty* *(Substance)*
* *3: Snake Eater*
* *4: Guns of the Patriots*
	+ *Online*
* *Peace Walker*
* *V: Ground Zeroes*
* *V: The Phantom Pain*

 |
|  |
| Muut pelit | 
* *Snake’s Revenge*
* *Special Missions*
* *Ghost Babel*
* *Acid*
* *Acid 2*
* *Portable Ops*
* *Mobile*
* *Touch*
* *Social Ops*
* *Rising: Revengeance*
* *Survive*

 |
|  |
| Kokoelmat | 
* *HD Collection*
* *The Legacy Collection*

 |

 |
|  |
| Hahmot | 
* Solid Snake
* Big Boss
* Revolver Ocelot
* Otacon
* Meryl Silverburgh
* Sniper Wolf
* Liquid Snake
* Raiden
* The Boss
* Gray Fox
* EVA
* Roy Campbell
* Venom Snake
* Quiet
* Psycho Mantis

 |
|  |
| Tekijät | 
* Hideo Kojima
* Yoji Shinkawa
* Shinta Nojiri
* Mineshi Kimura
* Norihiko Hibino
* Harry Gregson-Williams
* Project Itoh
* Ashley Wood

 |
|  |
| Liittyvät | 
* Kojima Productions
* Fox Engine
* Metal Gear
* Diskografia
* *Philanthropy*
* *Super Smash Bros. Brawl*
* *PlayStation All-Stars Battle Royale*

 |

 |